Ovo je članak o filmskom mjuziklu iz 2008. godine.  Za ostale upotrebe, vidi Mamma Mia (razvrstavanje).  

„**Mamma Mia!**" je film zasnovan na mjuziklu „Mamma Mia!", koji je baziran na pesmama švedske pop grupe ABBA. Kao i mjuzikl, film je naslovljen po pesmi grupe ABBA „Mamma Mia" iz 1975. Snimio ga je studio „Juniverzal". Svetska premijera filma bila je 3. jula 2008. u Grčkoj, a zatim su usledile premijere u Londonu, Australiji i Novom Zelandu (10. jula), u Stokholmu (11. jula), na Filipinima (16. jula), u SAD i Kanadi (18. jula) te u Izraelu (24. jula).

Glavne uloge tumače Meril Strip, Pirs Brosnan, Kolin Fert, Stelan Skarsgord i Amanda Sajfrid.

Priča
-----

Radnja filma odigrava se na grčkom ostrvu Kalokari. Romantična avantura počinje u zabačenom mediteranskom hotelu "Vila Dona", koji vode Dona Šeridan (Meril Strip), njena kćerka jedinica Sofi (Amanda Sajfrid) i Sofin verenik Skaj (Dominik Kuper).

Sofi ne zna ko je njen otac. Pre 21 godinu, Dona se zaljubila u Amerikanca Sema Karmajkla (Pirs Brosnan), i njih dvoje su imali strastvenu letnju romansu. Ipak, pred kraj letovanja, Sem govori Doni da je veren i da ide kući da bi se oženio, i tako slama Doni srce. Povređena, Dona pada u zagrljaj još dvojice mladića: Engleza Harija Brajta (Kolin Fert) i Šveđanina Bila Andersona (Stelan Skarsgord). Na kraju, Dona ostaje trudna, a ne zna koji od njene tri letnje ljubavi je Sofin otac. Njena majka joj ne dozvoljava da se vrati kući, tako da Dona ostaje na ostvu Kalokari i otvara svoju hotel "Vila Dona".

Sofi sada ima dvadeset godina i treba da se uda za Skaja. Uoči svog venčanja, ona sa strepnjom šalje pozivnice trojici muškaraca za koje veruje da joj je neki od njih otac. Iz tri grada, sa tri strane sveta, njih trojica kreću ka ostrvu i ka ženi koja je dvadeset godina ranije uspela da zavede sve njih.

Njih trojica stižu na ostrvu, a Sofi ih krišom smešta u Doninu staru kućicu za koze i posramljeno priznaje da je pozivnice poslala ona, a ne njena majka, ali im ne govori razlog zašto su tu. Ona ih, pri tom, moli da se kriju do venčanja kako bi Doni priredili fantastično iznenađenje - iznenadno pojavljivanje trojice "dragih starih prijatelja"...

Uloge
-----

* Meril Strip - Dona Šeridan, Sofina majka i vlasnica hotela "Vila Dona".
* Amanda Sajfrid - Sofi Šeridan, Donina kćerka i Skajova verenica.
* Džuli Volters - Rozi, jedna od Doninih najboljih prijateljica, i neudata književnica koja voli da se zabavlja.
* Kristina Baranski - Tanja, bogatašica koja se razvodila tri puta.
* Pirs Brosnan - Amerikanac Sem Karmajkl, arhitekta, jedan od Sofinih mogućih očeva.
* Kolin Fert - Britanac Hari Brajt, bankar, jedan od Sofinih mogućih očeva.
* Stelan Skarsgord - Šveđanin Bil Anderson, moreplovac i putopisac, jedan od Sofinih mogućih očeva.
* Dominik Kuper - Skaj, Sofin verenik, dizajner vebsajta za hotel "Vila Dona".
* Filip Majkl - Peper, Skajov prijatelj i kum, kome se sviđa Tanja.
* Ešli Lili - Ali, jedna od Sofinih najboljih prijateljica
* Rejčel Makdaual - Lisa, jedna od Sofinih najboljih prijateljica
* Beni Anderson - nekadašnji član grupe ABBA pojavio se u epizodnoj ulozi mornara koji svira klavir dok glumačka ekipa peva pesmu "Dancing Queen".
* Bjern Ulveus - nekadašnji član grupe ABBA pojavio se u epizodnoj ulozi grčkog boga.

Muzičke numere
--------------

Album sa muzikom iz filma objavljen je 8. jula 2008. godine.

1. "I Have a Dream" - Sofi
2. "Honey, Honey" - Sofi
3. "Money, Money, Money" - Dona, Rozi i Tanja
4. "Mamma Mia" - Dona
5. "Chiquitita" - Tanja, Rozi i Dona
6. "Dancing Queen" - Dona, Tanja i Rozi
7. "Our Last Summer" - Sofi, Sem, Hari i Bil
8. "Lay All Your Love on Me" - Skaj i Sofi
9. "Super Trouper" - Dona, Rozi i Tanja
10. "Gimme! Gimme! Gimme! (A Man After Midnight)" - cela ekipa
11. "The Name of the Game" - Sofi i Bil (isečena scena, može se videti na DVD izdanju)
12. "Voulez-Vous" - cela ekipa
13. "SOS" - Sem i Dona
14. "Does Your Mother Know" - Tanja, Peper i Sofini i Skajovi prijatelji
15. "Slipping Through My Fingers" - Dona i Sofi
16. "The Winner Takes It All" - Dona
17. "I Do, I Do, I Do, I Do, I Do" - Dona, Sem i ostali
18. "When All Is Said and Done" - Sem i ostali
19. "Take a Chance on Me" - Rozi i Bil
20. "Mamma Mia" - cela ekipa
21. "I Have a Dream" - Sofi
22. "Dancing Queen" - Dona, Tanja i Rozi
23. "Waterloo" - glavni glumci
24. "Thank You for the Music" - Sofi

Iako se izvode u mjuziklu, pesme "Knowing Me, Knowing You", "Fernando" i "Under Attack" su izbrisane iz filmskog scenarija, a pesma "Thank You for the Music" se, umesto tokom samog filma, izvodi tokom odjavne špice. Melodije iz pesama "Knowing Me, Knowing You" i "Under Attack" se čuju tokom filma, a svadbeni marš na venčanju Skaja i Sofi je zapravo obrađena verzija pesme "Knowing Me, Knowing You". Dona pevuši pesmu "Fernando" u jednom delu filma (pre nego što ulazi u staru staju za koze), dok u mjuziklu, ona u tom trenutku pevuši pesmu "Mamma Mia".

Premijera
---------

ABBA zajedno (2008).
Agneta Feltskog i Ani-Frid Lingštad pridružile su se Bjernu Ulveusu i Beniju Andersonu na premijeri filma u Stokholmu, 4. jula 2008. Ovo je prvi put da su bivši članovi grupe ABBA fotografisani zajedno još od 1986. godine.

Spoljašnje veze
---------------

* Zvanična prezentacija
* IMDb veza
* B92: Kako je nastao film "Mamma Mia!" Arhivirano 2008-09-10 na Wayback Machine-u

***Mamma Mia! (film)*** na Wikimedijinoj ostavi